b'\n_START_ARTICLE_\nNarva lahing (1919)\n_START_SECTION_\nLahingu k\xc3\xa4ik\n_START_PARAGRAPH_\nSoome pataljoni 1. kompanii kapten Anto Eskola juhtimisel, millele oli t\xc3\xa4ienduseks antud Merepartisanide r\xc3\xbchm (laevameestest moodustatud kuulipildurite r\xc3\xbchm) koos Narva Kaitseliidu r\xc3\xbchmast p\xc3\xa4rit teejuhtidega, tuli 18. jaanuaril 1919 Riigik\xc3\xbclast piki j\xc3\xb5ej\xc3\xa4\xc3\xa4d ja sisenes kell 17.20 p\xc3\xb5hja poolt Narva linna. Linnas algasid t\xc3\xa4navalahingud, kus dessantv\xc3\xa4eosade ootamatu sissetung p\xc3\xb5hjustas suure segaduse. Umbes kella 18 paiku j\xc3\xb5uti lahingutega kesklinna ja seati kuulipildujad \xc3\xbcles Narva Raekoja platsile, t\xc3\xa4navaristidele ja maanteesillale ning alustati sillale paaniliselt tormavate punav\xc3\xa4elaste tulistamist. Sellega l\xc3\xb5igati \xc3\xa4ra punav\xc3\xa4e taganemistee \xc3\xbcle maanteesilla ja k\xc3\xbclvati segadust, mis tekitas punav\xc3\xa4es paanika. Kell 18.40 j\xc3\xb5udis linna ka 2. kompanii ning \xc3\xbchines 1. kompaniiga. 18. jaanuari \xc3\xb5htuks oli Narva vanalinn vallutatud. Punav\xc3\xa4e k\xc3\xa4es oli veel raudteesild ja -jaam. _NEWLINE_Soomlased olid linnas v\xc3\xa4hemuses, kuid ei teatanud linnatungimisest ei oma pataljoni\xc3\xbclemale ega ka kapten Paulusele. Sellega andsid nad v\xc3\xb5imaluse suurele hulgale vaenlase v\xc3\xa4gedele taanduda \xc3\xbcle raudteesilla. Dessandi juhtideni j\xc3\xb5udis informatsioon eelv\xc3\xa4e Narvas viibimisest alles 18. jaanuari \xc3\xb5htuks._NEWLINE_Laagna suunalt tungisid Narva suunas Soome pataljoni luurekomando, 4. kompanii lipnik Bror Dahlgr\xc3\xa9ni juhtimisel, Narva Kaitseliidu r\xc3\xbchma teejuhid ja Vene valgete P\xc3\xb5hjakorpuse 1. Tallinna ohvitseride partisanisalk. R\xc3\xbcndavad dessantv\xc3\xa4elased pidasid Peeterristil punamadrustega \xc3\xa4geda lahingu ja surusid madrused sealt v\xc3\xa4lja. Olgina m\xc3\xb5isas proovis punav\xc3\xa4gi uuesti organiseerida vastupanu, kuid peagi l\xc3\xb6\xc3\xb6di nad ka seal taganema. _NEWLINE_Sama ajal, kui linnas k\xc3\xa4isid lahingud, \xc3\xbcritas l\xc3\xa4\xc3\xa4ne poolt linna tungida ka Soome pataljoni luurekomando, kuid l\xc3\xb6\xc3\xb6di 47. Viljandi k\xc3\xbctipolgu all\xc3\xbcksuste poolt tagasi. Luurekomando \xc3\xbclem palus k\xc3\xbcll abiv\xc3\xa4gesid 4. kompanii \xc3\xbclemalt, kuid kompanii\xc3\xbclem keeldus \xc3\xb5htul edasi tungimast, tahtes anda meestele puhkust, teadmata ilmselt, et 1. ja 2. kompanii pidas Narvas t\xc3\xa4navalahinguid.  _NEWLINE_Kella 9 paiku 19. jaanuaril oli igasugune lahingutegevus L\xc3\xa4\xc3\xa4ne-Narvas l\xc3\xb5ppenud. Kell 10 oli dessantv\xc3\xa4gede kontrolli all ka Jaanilinn, mille punav\xc3\xa4ed olid j\xc3\xa4tnud maha ja taganenud Jamburgi suunas._NEWLINE_Vangi langes \xc3\xbche diviisi ja polgu staap koos personaliga ning palju s\xc3\xb5jav\xc3\xa4elasi. Kuna Narva vallutati ootamatult, saadi palju s\xc3\xb5jasaaki. _NEWLINE_Punaarmee langenuid, kes paanikas olid tormanud otse dessantv\xc3\xa4elaste kuulipildujate tule alla, veeti linnast v\xc3\xa4lja kaks p\xc3\xa4eva. _NEWLINE_Narva komandandiks m\xc3\xa4\xc3\xa4rati staabikapten Karl Aleksander Paulus, kelle aga kindral Aleksander T\xc3\xb5nisson soomlaste lahingu k\xc3\xa4igus korraldatud veresauna p\xc3\xa4rast (kuulipildujatest niideti maha sillale tormavad punaarmeelased) p\xc3\xb5hjendamatult tagandas ja degradeeris._NEWLINE_ _NEWLINE_\xe2\x80\x9ePitkale._NEWLINE_Nr.151 Tallinn kell 22.20 19.1.19 Soovin \xc3\xb5nne suureks v\xc3\xb5iduks. K\xc3\xb5igi Eesti s\xc3\xb5jav\xc3\xa4gede nimel t\xc3\xa4nan k\xc3\xb5iki, kes Narva lahingutest osa v\xc3\xb5tsid, ise\xc3\xa4ranis Narva kangelast major Ekstr\xc3\xb6mi, Soome pataljoni. _NEWLINE_Laidoner\xe2\x80\x9c_NEWLINE_Raadiogramm:'